Donald Tramp biznesdan butunlay chiqishini ma’lum qildi

AQSh prezidenti etib saylangan milliarder Donald Tramp biznesini oila a’zolari qo‘liga topshirib, mamlakatni boshqarish ishiga hamma vaqtini sarflashni rejalashtirayotganini ma’lum qildi. Bu haqda u Twitter’dagi sahifasi orqali ma’lum qildi, deb xabar beradi “RBK”.

Tramp dekabr oyida bo‘lib o‘tadigan matbuot anjumanida o‘z maqsadlarini batafsil tushuntirib berishni va’da qildi.
“15-dekabr kuni Nyu-Yorkda bolalarim bilan birga katta matbuot anjumani o‘tkazaman, unda biznesni butunlay tark etib, vaqtimni mamlakatni boshqarishga bag‘ishlashim va Amerikani yana buyuklikka olib chiqishim yuzasidan axborot muhokama qilinadi”, — deb yozdi Tramp.
Tramp bunday qarorga kelishiga sabab davlat rahbarligi uning shaxsiy manfaatlariga xizmat qilishi yuzasidan har qanday shubhalarning oldini olish ekanligini tushuntirdi.
“Qonun bo‘yicha men bunday qilishga majbur emasman, ammo prezident sifatida biznesim bilan manfaatlar ixtilofidan qochish uchun shunday qilish mutlaqo zarur deb hisoblayman”, — ta’kidladi Oq Uyning bo‘lajak xo‘jayini.